**ΔΙΑΔΙΚΑΔΙΑ ΤΑΥΤΟΠΟΙΗΣΗΣ ΠΡΩΤΟΕΤΩΝ ΦΟΙΤΗΤΩΝ Α.Ε 2020-2021**

Σας ενημερώνουμε ότι η διαδικασία ταυτοποίησης των στοιχείων των πρωτοετών φοιτητών θα ξεκινήσει την **Παρασκευή 2 Οκτωβρίου 2020 και θα ολοκληρωθεί την Παρασκευή 9 Οκτωβρίου 2020** στη Γραμματεία του Τμήματος.

 Οι επιτυχόντες που υπέβαλαν ηλεκτρονική αίτηση εγγραφής, θα πρέπει να αποστείλουν στη Γραμματεία του Τμήματος τα παρακάτω δικαιολογητικά:

**1.** Εκτυπωμένη την αίτηση ηλεκτρονικής εγγραφής, υπογεγραμμένη από τον φοιτητή/τρια.

**2.** Ευκρινές φωτοαντίγραφο Δελτίου Αστυνομικής Ταυτότητας ή Διαβατηρίου (ότι έχετε δηλώσει στην ηλεκτρονική σας εγγραφή).

**3.** Πιστοποιητικό οικογενειακής κατάστασης **(μόνο για αγόρια)**

**4.** Εκτυπωμένο τον αριθμό ΑΜΚΑ (μπορείτε να τον αναζητήσετε και να τον εκτυπώσετε στην ηλεκτρονική διεύθυνση <https://www.amka.gr>).

**5.** Μία (1) φωτογραφία τύπου ταυτότητας (έγχρωμη ή ασπρόμαυρη).

**6.** Βεβαίωση εγγραφής στα Δημοτολόγια Δήμου των Νομών Ξάνθης, Ροδόπης ή Έβρου **(ισχύει μόνο για την ειδική κατηγορία των Ελλήνων Πολιτών της Μουσουλμανικής Μειονότητας της Θράκης).**

Τα δικαιολογητικά μπορούν να αποσταλούν είτε ηλεκτρονικά στο email της Γραμματείας του Τμήματος (g-food@uth.gr), είτε ταχυδρομικώς, είτε με υπηρεσία ταχυμεταφοράς, στην Γραμματεία του Τμήματος (Πανεπιστήμιο Θεσσαλίας, Τμήμα Επιστήμης Τροφίμων και Διατροφής, Τέρμα Τεμπονέρα απέναντι από τη ΔΕΗ , Τ.Κ. 43100 - Καρδίτσα).

Μετά την ολοκλήρωση της διαδικασίας παραλαβής των δικαιολογητικών από τη Γραμματεία, απαραίτητη προϋπόθεση είναι να δημιουργηθεί ο Ιδρυματικός λογαριασμός του κάθε πρωτοετή φοιτητή για να μπορεί, μεταξύ πολλών άλλων, να συμμετέχει στις διαδικασίες τηλεκπαίδευσης για τα μαθήματα που έχουν οριστεί ότι θα διεξαχθούν εξ αποστάσεως. Για το σκοπό αυτό θα σταλεί μέσα στις επόμενες μέρες στο κινητό τηλέφωνο που δήλωσε ο κάθε πρωτοετής φοιτητής κατά την ηλ. εγγραφή στην εφαρμογή του Υ.ΠΑΙ.Θ., ένα SMS με οδηγίες για την ενεργοποίηση του προσωπικού Ιδρυματικού λογαριασμού. Μόλις το λάβετε, θα πρέπει να μεταβείτε στη σελίδα ανάκτησης κωδικού πρόσβασης (https://secure.it.uth.gr/user/recover/) όπου θα καταχωρήσετε το όνομα χρήστη και το συνθηματικό ανάκτησης που θα σας δοθούν με SMS και δύο φορές το νέο σας κωδικό, δικής σας επιλογής. Έπειτα ο λογαριασμός σας στο Πανεπιστήμιο Θεσσαλίας θα έχει το ίδιο όνομα χρήστη και το νέο κωδικό (ΠΡΟΣΟΧΗ: Το συνθηματικό ανάκτησης που θα σας δοθεί θα είναι μίας χρήσης και απενεργοποιείται αυτόματα μετά τη διαδικασία ενεργοποίησης του λογαριασμού σας).

Με τον Ιδρυματικό λογαριασμό αποκτάτε αυτόματα και προσωπικό γραμματοκιβώτιο e-mail, της μορφής @uth.gr μέσω της υπηρεσίας WebMail του Π.Θ. (https://webmail.uth.gr). Η προσωπική σας επικοινωνία με το Τμήμα και τις λοιπές υπηρεσίες του Π.Θ. θα γίνεται μέσω του νέου σας e-mail και όχι σε άλλους λογαριασμούς e-mail που έχετε δηλώσει κατά την ηλ. εγγραφή σας. Για αιτήσεις που υποβάλλετε προς τη Γραμματεία με ηλ. ταχυδρομείο, (π.χ. έκδοση βεβαίωσης κ.τ.λ.) χρησιμοποιείτε αποκλειστικά το δικό σας Ιδρυματικό λογαριασμό email και όχι εναλλακτικά. Μόλις ολοκληρωθεί η διαδικασία δημιουργίας των Ιδρυματικών σας λογαριασμών, σταδιακά θα ακολουθήσουν και νέες ανακοινώσεις σχετικά με τεχνικές πληροφορίες για τη χρήση των εφαρμογών απομακρυσμένης τηλεκπαίδευσης του Πανεπιστημίου, καθώς και οδηγίες για την έκδοση Ακαδημαϊκής Ταυτότητας (Πάσο), δηλώσεις μαθημάτων, αιτήσεις σίτισης κ.α. Μέχρι να γίνει η παραλαβή των δικαιολογητικών από τη Γραμματεία, δεν είμαστε σε θέση να εκδώσουμε πιστοποιητικό φοίτησης για τους πρωτοετείς. Εφιστούμε την προσοχή σας ώστε να προσκομίσετε ή να αποστείλετε τα παραπάνω δικαιολογητικά όσο κατά το συντομότερο δυνατόν για να προχωρήσει η διαδικασία δημιουργίας του Ιδρυματικού λογαριασμού σας και να μπορείτε να συμμετέχετε στις εξ αποστάσεως διαλέξεις των μαθημάτων.